**Markerer 25 år siden tronskiftet med minnemedalje**

**Kongsberg, 17. Januar 2016** - I anledning 25-årsjubileet for tronskiftet utgir Det Norske Myntverket en medalje, som preges på jubileumsdagen, søndag 17. januar. Dette er på dagen 25 år siden Kong Olav Vs bortgang, og Kong Harald V overtok som regent i Norge. Samtlige tronskiftemedaljer skal preges på èn og samme dag.

Hans Majestet Kong Harald V vil selv motta en samling av de første medaljene som preges. Tronskiftemedaljen som spesialpreges til søndag er i rent sølv, og belagt med 24 karat gull. Den får også spesialpreg på randen med datoen.

Det var 29. mai 1990 Kong Olav ble alvorlig syk og ble innlagt på Rikshospitalet. Samme dag fikk han hjerneslag og ble lammet på venstre side. Sommeren 1990 ble Kongen utskrevet, og flyttet til Bygdø Kongsgård hvor han skulle trene seg opp igjen. Kronprinsregenten, Harald, overtok Kongens oppgaver og plikter.

Tradisjonen tro feiret Kong Olav jul på Kongsseteren sammen med sin nærmeste familie. På dette tidspunktet var Kongen tydelig svekket. Helt til det siste var han familiens samlingspunkt. Den 17. januar, ble Kong Olav rammet av et hjerteinfarkt, og sovnet stille inn på Kongsseteren samme dag. Kronprins Harald, Prinsesse Ragnhild og Prinsesse Astrid var til stede da han døde.

Tronskiftemedaljen er en markering for denne dagen, da Norge var i sorg.